KOMUNIKACIJA KOMISIJE

Ažuriranje podataka za izračun paušalnih iznosa i novčanih kazni koje Komisija predlaže Sudu u postupcima zbog povrede propisa

(2018/C 340/02)

I. UVOD

U Komunikaciji Komisije iz 2005. o primjeni članka 228. Ugovora o EZ-u (1) (sada članak 260. stavci 1. i 2. UFEU-a) utvrđena je osnova na temelju koje Komisija izračunava iznos novčanih kazni (paušalni iznos ili novčana kazna) čiju primjenu zahtijeva pri upućivanju predmeta Sudu u skladu s člankom 260. stavkom 2. UFEU-a u postupcima zbog povrede protiv države članice.

U svojoj komunikaciji iz 2010. (2) o ažuriranju podataka koji se upotrebljavaju za taj izračun Komisija je naknadno odredila da se navedeni makroekonomski podaci moraju svake godine revidirati kako bi se uzeli u obzir inflacija i kretanje BDP-a.

U svojoj komunikaciji iz 2011. o provedbi članka 260. stavka 3. UFEU-a (3) i onoj iz 2017., pod naslovom „Pravo EU-a: boljom primjenom do boljih rezultata” (4), Komisija ističe da se i novčane kazne čiju primjenu Komisija zahtijeva od Suda u skladu s člankom 260. stavkom 3. UFEU-a izračunavaju primjenom metodologije iz komunikacije iz 2005.

Godišnje ažuriranje iz ove Komunikacije temelji se na kretanjima inflacije i BDP-a svake države članice (5). Upotrebljavaju se relevantni statistički podaci o stopi inflacije i BDP-u koji su utvrđeni dvije godine prije ažuriranja („pravilo t – 2”) s obzirom na to da su dvije godine najkraće moguće razdoblje za prikupljanje razmjerno stabilnih makroekonomskih podataka. Stoga se ova Komunikacija temelji na ekonomskim podacima za nominalni BDP i deflator BDP-a za 2016. (6) te na trenutačnom ponderiranju prava glasa država članica u Vijeću.

II. ELEMENTI KOJE JE POTREBNO AŽURIRATI

Potrebno je ažurirati sljedeće ekonomske kriterije:

— jedinstvenu paušalnu osnovicu za izračunavanje novčane kazne (7), koja trenutačno iznosi 700 EUR dnevno, a prilagođava se u skladu s inflacijom,

— jedinstvenu paušalnu osnovicu za izračunavanje paušalnog iznosa (8), koja trenutačno iznosi 230 EUR dnevno, a prilagođava se u skladu s inflacijom,

— posebni faktor „n” (9), koji se prilagođava u skladu s BDP-om predmetne države članice, uzimajući u obzir broj glasova koje ta država članica ima u Vijeću; isti faktor primjenjuje se za izračun paušalnog iznosa i dnevne novčane kazne,

— minimalne paušalne iznose (10), koji se prilagođavaju u skladu s inflacijom.

III. AŽURIRANJA

Komisija će pri upućivanju predmeta Sudu u skladu s člankom 260. stavcima 2. i 3. UFEU-a za izračun iznosa novčanih kazni (paušalni iznos ili novčana kazna) primjenjivati sljedeće ažurirane vrijednosti:

(1) jedinstvenu paušalnu osnovicu za novčanu kaznu u iznosu od 690 EUR dnevno;

(2) jedinstvenu paušalnu osnovicu za paušalni iznos u iznosu od 230 EUR dnevno;

(3) posebni faktor „n” i minimalni paušalni iznos za svaku od 28 država članica EU-a kako su navedeni u nastavku: Država članica Posebni faktor „n” Minimalni paušalni iznos (1 000 EUR) Belgija 4,89 2 790 Bugarska 1,51 862 Češka Republika 3,16 1 803 Danska 3,03 1 729 Njemačka 20,74 11 835 Estonija 0,63 359 Irska 3,02 1 723 Grčka 3,14 1 792 Španjolska 11,93 6 808 Francuska 17,46 9 963 Hrvatska 1,24 708 Italija 15,16 8 651 Cipar 0,59 337 Latvija 0,69 394 Litva 1,13 645 Luksemburg 1,00 571 Mađarska 2,54 1 449 Malta 0,38 217 Nizozemska 6,56 3 743 Austrija 4,08 2 328 Poljska 7,36 4 200 Portugal 3,24 1 849 Rumunjska 3,35 1 912 Slovenija 0,87 496 Slovačka 1,64 936 Finska 2,67 1 524 Švedska 4,68 2 671 Ujedinjena Kraljevina 18,10 10 328

Komisija će u svojim odlukama o upućivanju predmeta Sudu u skladu s člankom 260. UFEU-a navedene ažurirane vrijednosti primjenjivati od datuma donošenja ove Komunikacije.

(1) SEC(2005) 1658 (SL C 126, 7.6.2007., str. 15.).

(2) SEC(2010) 923/3. Ta je komunikacija ažurirana 2011. (SEC (2011) 1024 final), 2012. (C (2012) 6106 final), 2013. (C (2013) 8101 final), 2014. (C (2014) 6767 final), 2015. (C (2015) 5511 final), 2016. (C (2016) 5091 final) i 2017. [C (2017) 8720 final) radi godišnje prilagodbe ekonomskih podataka.

(3) SL C 12, 15.1.2011., str. 1.

(4) SL C 18, 19.1.2017., str. 10.

(5) U skladu s općim pravilima utvrđenima u komunikacijama iz 2005. i 2010.

(6) Deflator BDP-a upotrebljava se kao mjerilo inflacije. Jedinstveni iznosi paušalnog iznosa i novčane kazne zaokružuju se na najbliži višekratnik broja deset. Minimalni paušalni iznosi zaokružuju se na najbližu tisućicu. Faktor „n” zaokružuje se na dva decimalna mjesta.

(7) Standardna ili jedinstvena paušalna osnovica za izračunavanje dnevne novčane kazne utvrđuje se kao fiksni osnovni iznos na koji se primjenjuju određeni multiplikacijski koeficijenti. Riječ je o koeficijentima težine i trajanja povrede i posebnom faktoru „n” koji se primjenjuje na predmetnu državu članicu.

(8) Ta se paušalna osnovica primjenjuje pri izračunavanju paušalnog iznosa. Za potrebe članka 260. stavka 2. UFEU-a paušalna osnovica umnožak je dnevnog iznosa (koji se dobiva množenjem jedinstvene paušalne osnovice s koeficijentom težine te množenjem tako dobivenog umnoška s posebnim faktorom „n”) i broja dana trajanja povrede od datuma prve presude do datuma prestanka povrede ili datuma presude donesene u skladu s člankom 260. stavkom 2. UFEU-a. Za potrebe članka 260. stavka 3. UFEU-a, a na temelju točke 28. Komunikacije Komisije „Primjena članka 260. stavka 3. UFEU-a” [SEC(2010) 1371 final] (SL C 12, 15.1.2011., str. 1.), paušalni iznos umnožak je dnevnog iznosa (koji se dobiva množenjem jedinstvene paušalne osnovice s koeficijentom težine te množenjem tako dobivenog umnoška s posebnim faktorom „n”) i broja dana proteklih od isteka roka za prenošenje utvrđenog u direktivi do datuma prestanka povrede ili datuma presude donesene u skladu s člankom 258. i člankom 260. stavkom 3. UFEU-a. Ako rezultat prethodno navedenog izračuna prelazi minimalni paušalni iznos, trebalo bi primijeniti paušalni iznos izračunan na temelju dnevne količine.

(9) Posebni faktor „n” utvrđuje se s obzirom na platnu sposobnost države članice [bruto domaći proizvod (PIB)] i broj glasova koje država članica ima u Vijeću.

(10) Fiksni minimalni paušalni iznos za svaku državu članicu utvrđuje se s obzirom na posebni faktor „n”. Taj se iznos predlaže Sudu ako zbroj dnevnih paušalnih iznosa ne prelazi fiksni minimalni paušalni iznos.